REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/182-19

18. jul 2019. godine

B e o g r a d

ZAPISNIK

23. SEDNICE ODBORA ZA ZAŠTITU ŽIVOTNE SREDINE,

ODRŽANE 18. JULA 2019. GODINE

Sednica je počela u 11,03 časova.

Sednicom je predsedavala Maja Gojković, predsednik Odbora.

Sednici su prisustvovali članovi Odbora: Aleksandra Jevtić, Milena Turk, Žarko Bogatinović, Ivana Nikolić, Borka Grubor, Radoslav Cokić, Ljubinko Rakonjac, Snežana Bogosavljević Bošković, Jasminka Karanac, Borisav Kovačević, Duško Tarbuk i Nada Lazić.

Sednici nisu prisustvovali članovi Odobra: Zoran Despotović, Tatjana Macura, Dejan Nikolić i Nenad Milić, kao ni njihovi zamenici.

Sednici su prisustvovali predstavnici Ministarstva zaštite životne sredine: državni sekretar Ministarstva zaštite životne sredine Vladimir Džamić, sekretar Ministarstva Branislav Atanasković i šef Kabineta ministra Andrej Bojić, kao i predstvanici „Zelene stolice“: Lidija Radulović iz Beogradskog centra za političku izuzetnost i Miloš Đajić iz Centra modernih veština.

Na predlog predsednika Odbora, sa 13 glasova za, jednoglasno, usvojen je sledeći:

D n e v n i r e d :

1. Informacija o radu Ministarstva zaštite životne sredine za period februar, mart i april 2019. godine.

Pre prelaska na rad po utvrđenom dnevnom redu, sa 13 glasova za, jednoglasno, usvojen je Zapisnik 22. sednice Odbora za zaštitu životne sredine, održane 16. maja 2019. godine.

Prva tačka dnevnog reda - **Informacija o radu Ministarstva zaštite životne sredine za period februar, mart i april 2019. godine**

Predsednik Odbora Maja Gojković predložila je da članovi Odbora postave konkretna pitanja predstavnicima Ministarstva za zaštitu životne sredine o podnetoj Informaciji o radu, s obzirom na to da je Informacija dostavljena Odboru 1. jula 2019. godine i da su imali dovoljno vremena da je pročitaju.

U diskusiji koja je usledila, učestvovali su: Ljubinko Rakonjac, Nada Lazić, Ivana Nikolić, Maja Gojković, Borka Grubor, Branislav Atanacković, Lidija Radulović i Vladimir Džamić.

Postvaljeno je pitanje zašto se Informacija odnosi na period ferbuar-april 2019. godine a ne na prvi kvartal, što je predsednik Odbora objasnila navodeći da je Informisanje o radu Ministarstva započelo od formiranja posebnog Ministarstva zaštite životne sredine, pa se izveštavanje ne poklapa sa kvartalima, ali i da se to može lako ispraviti.

Postavljeno je pitanje koje se odnosi na noramtivnu aktivnost Ministarstva, konkretno na nacrte zakona o izmenama i dopunama Zakona o proceni uticaja na životnu sredinu i izmenama i dopunama Zakona o strateškoj proceni uticaja, budući da direktiva sa kojom se usaglašavamo u ovoj oblasti nije menjana, a javna rasprava o njima je već obavljena, kao o aktivnostima na izradi Nacrta zakona o integrisanom sprečavanju i kontrolisanju zagađivanja životne sredine u okviru projekta implementacije Direktive o industrijskim emisijama u Srbiji, s obzirom na to da je ovaj zakon već menjan, čime su prolongirani rokovi za usklađivanje sa IPPS direktivom, a data je i mogućnost probnog rada tim postrojenjima, kao i zašto se menjaju pravilnici.

S obzirom na to da je u Informaciji navedeno da je pripremljena pregovaračka pozicija za direktive u oblasti zaštite prirode (Direktiva o staništima), skrenuta je pažnja na veliki problem sa pticama u Vojvodini, budući da su, zbog ukrupnjavanja poljoprivrednog zemljišta, uništene remize i da nema dovoljno vetrozaštitnih pojaseva uz puteve, kao i da su šumski delovi sve manji i da su zbog toga ptice selice primorane da pomere migratorne koridore prema Slavonskom brodu.

Kada se radi o pošumljavanju, pozdravljeni su napori koje u tom pogledu čini ministar, ali je skrenuta pažnja na to da je pošumljavanje u nadležnosti Ministarstva poljoprivrede, šumarstva i vodoprivrede. Postavljeno je pitanje u vezi sa aktivnostima Komisije za praćenje i nadzor nad realizacijom ugovora o sufinansiranju projekata pošumljavanja u 2018. godini, budući da su šume u nadležnosti Ministarstva poljoprivrede šumarstva i vodoprivrede, a da u izveštaju tog ministarstva piše da je realizovano svega 27% od planiranog pošumljavanja.

Postavljeno je pitanje kada će biti ponovo formirana Agencija za hemikalije, koja je ukinuta 2012. godine, posebno kada se uzme u obzir da je u realizcaiji bilateralnog projekta saradnje sa Švedskom „Upravljanje rizikom od hemikalija u Srbiji“ predviđena aktivnost kao osnov za obezbeđivanje dodatnih finansijskih sredstava od strane Švedske agencije za razvoj i saradnju (Sida). Ova Agencija je dala oko tri miliona evra za obuke zaposlenih u Agenciji za hemikalije. Na žalost pošto je ova agencija ugašena, zaposleni su otišli iz Ministarstva.

U diskusiji je konstatovano da je u Informaciji navedeno da se nastavlja sa aktivnostima u pripremi Bele knjige za uspostavljanje Zelenog fonda i Implementacione agencije, i postaveno je pitanje kako će uspostavljanje te agencije izgledati u narednom budžetu, budući da su sada u toku pripreme budžeta za narednu godinu, pa je neophodno da se obezbede dovoljna sredstva za njeno funkcionisanje, jer bez pravog Zelenog fonda nećemo moći da sufinansiramo projekte kada dobijemo sredstva od fondova Evropske unije.

Kada su u ptanju različiti projekti koji se ondose na tretman otpadnih voda, spomenuto je rešavanje problema Velikog bačkog kanala, koji postoji od 2006. godine, kao i pitanje šta se dešava sa deponijom u Inđiji, koja je bila u rangu regionalne po kapacitetu i izgrađena je 80%, ali nije završena nakon promene vlasti. Ponovo je skrenuta pažnja na deponiju kod Stare Pazove, koja se nalazi blizu auto-puta.

S obzirom na to da je u Informaciji navedeno da je nastavljeno učešće u aktivnostima u vezi sa izradom Programa ekonomskih reformi za period 2019-2021. godine i da njima koordinira Ministarstvo finansija, postavljeno je pitanje da li će Zeleni fond postati u pravom smislu funkcionalan, a ne da se koristi samo 30% prikupljenih sredstava za ovu oblast.

Odbor je informisan o tome da će Odbor za poljoprivredu, šumarstvo i vodoprivredu u septembru održati javno slušanje na temu: „Stanje voda u Srbiji“, kao i da će na ovo javno slušanje biti pozvani i članovi Odbora za zaštitu životne sredine i Odbora za zdravlje i porodicu.

Postavljeno je i pitanje da li je obezbeđen dovoljan broj inspektora, budući da je ministar Goran Trivan na prethodnoj sednici istakao da to predstavlja jedan od ključnih problema.

U diskusiji je, u ime građana opštine Ub, ukazano na to da je prošle godine, u julu mesecu, Ministarstvo zaštite životne sredine obavestilo Opštinu Ub o tome da je nosiocu projekta firmi „Ekotane“ doneto rešenje koje se odnosi na drugu fazu, odnosno na određivanje obima i sadržaja studije o proceni uticaja na životnu sredinu projekta postrojenja za preradu opasnog otpada. Postavlja se pitanje šta se dešavalo u prvoj fazi projekta i kako je proces do te faze stigao, a mišljenje građana opštine Ub nije uvaženo, iako zakon predviđa javni uvid. Zatraženo je objašnjenje kako je moguće da se proces po pitanju potrebne dokumentacije sprovodi, da nosilac projekta izvodi pripremu na terenu, a da građani i rukovodstvo opštine Ub o tome ne znaju ništa. Napomenuto je da se lokacija o kojoj se radi nalazi u mestu gusto naseljenom pretežno romskom populacijom, pored državnog puta, kao i da se radi o opasnom otpadu, pa rukovodstvo opštine Ub ne želi da građani misle da ono podržava ovaj projekat o kome nije bilo dovoljno informisano.

Predsednik Odbora Maja Gojković istakla je da želi da se ojača uloga Odbora u nadzoru nad radom Ministarstva i da zato smatra da ovakvim sednicama treba da prisustvuje ministar. Obavestila je Odbor o tome da je, pre nego što je sazvala ovu sednicu Odbora, ministru Trivanu ponudila da izabere koji mu od tri predložena termina najviše odgovara kako bi mogao da prisustvje sednici Odbora, pa pošto nije dobila njegov odgovor, odredila je datum održavanja sednice. Osvrnuvši se na normativnu aktivnost Ministarstva, konstatovala je da u proceduri Narodne skupštine nema predloga zakona kojima se ova oblast reguliše. S obzirom na to da je Nacrt zakona o klimatskim promenama završen još 2017. godine, a ministar je na prošloj sednici Odbora rekao da je obavljena javna rasprava o ovom nacrtu zakona, postavila je pitanje kada će se predlog ovog zakona naći prvo na sednici Vlade, a zatim i u proceduri Narodne skupštine. Istakla je da smatra da Odbor treba da održi javno slušanje o ovom važnom zakonu.

Napomenula je da se u podnetoj Informaciji ne spominje problem reciklera, odnosno finansiranja njihove delatnosti i da se taj problem mora što pre rešiti u saradnji sa Ministarstvom finansija i predsednikom Vlade Republike Srbije. Informisala je prisutne o tome da je obavila razgovor sa predstavnicima Udruženja reciklera Srbije (20 operatera). Predala je sekretaru Ministarstva zaštite životne sredine Belešku sa tog sastanka. Ukazala je na to da ova industrija trenutno zapošljava oko 16 000 ljudi, od čega oko 6 000 ljudi čine sakupljači sekundarnih sirovina, koji predstavljaju najugroženiju kategoriju stanovništva. Na ovaj način, oni su uvedeni u sistem, odnosno isplata se vrši preko žiro-računa i imaju zdravstvenu zaštitu. Istakla je da višegodišnja praksa nepredvidive politike plaćanja reciklera dovodi, između ostalog, i do odustajanja velikih stranih firmi da ulažu u ovu industriju. Ukazala je na veliki problem koji reciklerska industrija ima zbog neblagovremenog plaćanja za obavljen posao, jer se zadužuju kod banaka i da trenutno duguju bankama oko 30 miliona evra, a sistemi su im pod hipotekom, što ih dovodi u ozbiljan finansijski problem koji dovodi u pitanje dalje poslovanje. Najveći problemi sa kojima se recikleri suočavaju su: retroaktivno plaćanje podsticanih sredstava iz republičkog budžeta, zbog čega su prinuđeni da se zadužuju kod komercijalnih banaka kako bi obezbedili sredstva za redovno poslovanje; opredeljivanje iste sume novca za ponovnu upotrebu i iskorišćenje otpada kao sekundarne sirovine u republičkom budžetu iz godine u godinu (2,19 milijardni dinara), iako je ta suma nedovoljna da pokrije troškove koje su operateri imali pri tretiranju otpada, bez uzimanja u obzir koliko je otpada tretirano, kao i koliko je novca naplaćeno od ekološke takse i neuzimanje u obzir projekcije troškova operatera za tretiranje otpada u prethodnoj godini prilikom projektovanja budžeta za narednu godinu, kako bi se opredelilo dovoljno sredstava za potraživanja operatera za tretirani otpad u prethodnoj godini. Kao goruće pitanje, istaknuta je potreba isplate podsticajnih sredstava za već tretirani otpad u 2018. godini, kako bi operateri mogli da vrate kredite bankama. Ukazano je na to da je da je ministar zaštite životne sredine u aprilu ove godine podneo zahtev za odobrenje sredstava Ministarstvu finansija za isplatu razlike koja se duguje operaterima za 2018. godinu. Kao način rešavanja ovog problema, recikleri su predložili da se dugovanja podsticajnih sredstava za 2018. godinu u iznosu 1,1 milijardi dinara isplate iz tekuće budžetske rezerve; da se, kao način isplate dugovanja operaterima za 2018. godinu, koriste državne obveznice, kao što je to učinjeno za dugovanja iz 2012. godine; da se, pre usvajanja Zakona o budžetu Republike Srbije za 2020. godinu, uradi projekcija već prerađenih količina otpada u 2019. godini, kako bi budžet bio projektovan u skladu sa potraživanjima operatera za 2019. godinu; da se poveća naplata ekoloških taksi, što bi dovelo do suficita u republičkom budžetu i obezbedilo dovoljno novca da se operaterima isplate podsticajna sredstva; da se zakonom propiše koji procenat od ukupno naplaćenih ekoloških taksi će se trošiti za finansiranje projekata u oblasti životne sredine. Ukazala je na to da recikleri mogu da tuže državu za neisplaćena sredstva za obavljen posao, što još uvek nisu učinili.

U diskusiji je postavljeno pitanje koje se odnosi na opasnu deponiju u Zajači, s obzirom na to da je ministar Goran Trivan na prethodnoj sednici rekao da će biti raskinut ugovor sa dosadašnjim izvođačem - dokle se stiglo i šta se planira dalje i kada će radovi biti nastavljeni, budući da je sanacija započeta još 2014. godine.

Odgovarajući na pitanja, Branislav Atanasković, sekretar Ministarstva za zaštitu životne sredine, istakao je da se vode intenzivni razgovori sa predstavnicicma udruženja reciklera, budući da njihov rad Ministarsvo za zaštitu životne sredine smatra izuzetno važnim, ističući kao osnovni problem nedostatak finansijskih sredstava.

Branislav Atanasković rekao je da predstavnici reciklera takođe vode intenzivne razgovore i sa predstavnicima Ministarstva finansija za odobrenje dodatnih finansija iz tekuće budžetske rezerve, koja se po zakonu ne odobrava u prvoj polovini godine, kao i da Ministarstvo zaštite životne sredine sa Ministarstvom finansija intezivno radi na pronalaženju rešenja. S obzirom na to da tražena sredstva koja se duguju reciklerima nisu odobrena, ona su proporcionalno umanjena kako bi im se bar deo isplatio, a sada se radi na načinu obezbeđivanja isplate sredstava koja im se duguju, iz tekuće budžetske rezerve.

Predsednik Odbora Maja Gojković postavila je pitanje da li postoji konkretan zaključak Ministarstva zaštite životne sredine dostavljen Ministarstvu finansija u kom su navedena sredstva koja za ovu namenu treba obezbediti iz tekuće budžetske rezerve.

Odgovarajući na pitanje, Branislav Atanacković naveo da je da formalno-pravno takav zaključak nije donet, s obzirom na to da se sredstva iz tekućih budžetskih razrervi ne odobravaju na početku budžetske godine.

Podržao je predlog za održavanje javnog slušanja na temu opadnih voda u Srbiji. Istakao je da se na nacrtu predloga Zakona o klimatskim promenama radi temeljno kao i da će se on u skupštinskoj proceduri naći do kraja godine.

Lidija Radulović je, u ime organizacija okupljenih u mrežu Zelena stolica, izrazila zahvalnost na pozivu na sednicu Odbora i daljem uključivanju u rad Odbora organizacija civilnog društva. Postavila je pitanje kada će Nacrt zakona o proceni uticaja na životnu sredinu i Nacrt zakona o strateškoj proceni uticaja na životnu sredinu ući u skupštinku proceduru, kao i da li će Direktiva o staništima, koja se tiče pregovaračke pozicije biti data na uvid javnosti.

Istaknuto je da bi diskusija bila sadržajnija da je sednici prisustvovao ministar, ostali državni sekretari i pomoćnici ministra.

Državni sekretar Ministarstva Vladimir Džamić izvinio se u ime ministra zbog nemogućnosti da prisustvuje sednici Odbora, obavestivši Odbor da ministar trenutno potpisuje ugovor sa predstavnicima lokalnih samouprava. Rekao je da su u toku konsultacije sa relevantnim ministarstvima u vezi sa Nacrtom zakona o klimatskim promenama, kako bi što pre ušao u proceduru, kao i da je 24. aprila 2019. godine ministar uputio zvaničan zahtev Ministarstvu finansija za odobravanje sredstava za reciklere iz tekuće budžetske rezerve.

S obzirom na to da ministar nije prisustvovao sednici Odbora, dogovoreno je da se Odboru u pisanom obliku dostave odgovori na postavljena pitanja u najkraćem roku. Sekretar ministarstva zaštite životne sredine rekao je da će Ministarstvo pozvati predstavnike Opštine Ub na sastanak u vezi sa projektom izgradnje postrojenja za preradu opasnog otpada, o kome je bilo reči u diskusiji.

U skladu sa članom 44. stav 6. Poslovnika Narodne skupštine, predsednik Odbora Maja Gojković obrazovala je Radnu grupu za predstavke podnete Odboru za zaštitu životne sredine, koju čine članovi Odbora: Snežana Bogosavljević Bošković, Nada Lazić i Aleksandra Jevtić.

Predsednik Odbora Maja Gojković ukazala je na potrebu da Odbor ima zamenika predsednika Odbora spremnog da preuzme deo obaveza, s obzirom na to da ona, kao predsednik Narodne skupštine i predsednik Odbora za prava deteta, ima mnogo obaveza.

Pošto je, saglasno članu 229. Poslovnika Narodne skupštine, Odbor razmotrio Informaciju o radu Ministarstva zaštite životne sredine za period februar, mart i april 2019. godine, na predlog predsednika Odbora, sa 12 glasova za (jednoglasno), Odbor za zaštitu životne sredine odlučio je da Informaciju prihvati, o čemu je izveštaj podneo Narodnoj skupštini.

Sednica je završena u 12,23 časova.

SEKRETAR PREDSEDNIK

Milica Bašić Maja Gojković